input: ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/602 ΤΗΣ ΕΠΙΤΡΟΠΉΣ
  της 9ης Φεβρουαρίου 2015
  για την τροποποίηση του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου όσον αφορά το όριο ευαισθησίας που ορίζεται στο παράρτημα VII σημείο 1 στοιχείο β) του εν λόγω κανονισμού
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (1), και ιδίως το άρθρο 9 παράγραφος 2,
  Εκτιμώντας τα ακόλουθα:
  (1)
  Σύμφωνα με το άρθρο 9 παράγραφος 1 στοιχείο α) του κανονισμού (ΕΕ) αριθ. 978/2012, μια δικαιούχος χώρα του συστήματος γενικευμένων προτιμήσεων (ΣΓΠ) μπορεί να επωφεληθεί από τις δασμολογικές προτιμήσεις που παρέχονται στο πλαίσιο του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση, εάν θεωρείται ευάλωτη χώρα λόγω έλλειψης διαφοροποίησης και ανεπαρκούς ένταξής της στο διεθνές εμπορικό σύστημα, όπως ορίζεται στο παράρτημα VII.
  (2)
  Σύμφωνα με το παράρτημα VII σημείο 1 στοιχείο β), εκτός από την προϋπόθεση του σημείου 1 στοιχείο α) του παραρτήματος, ευάλωτη θεωρείται μια χώρα της οποίας οι εισαγωγές στην Ένωση προϊόντων που παρατίθενται στο παράρτημα IX αντιπροσωπεύουν λιγότερο από το όριο του 2 % σε αξία επί του συνόλου των εισαγωγών στην Ένωση προϊόντων που παρατίθενται στο εν λόγω παράρτημα καταγόμενων από χώρες δικαιούχους του ΣΓΠ, κατά μέσο όρο, κατά τα τρία τελευταία έτη.
  (3)
  Σε κάθε τροποποίηση του καταλόγου των δικαιούχων χωρών του ΣΓΠ, ο κανονισμός (ΕΕ) αριθ. 978/2012 εξουσιοδοτεί την Επιτροπή να εκδίδει κατ' εξουσιοδότηση πράξεις για την τροποποίηση του παραρτήματος VII με σκοπό την αναθεώρηση του ορίου ευαισθησίας που ορίζεται στο παράρτημα VII σημείο 1 στοιχείο β) (στο εξής «όριο ευαισθησίας»), ώστε να διατηρείται αναλογικά το ίδιο βάρος του ορίου ευαισθησίας όπως υπολογίζεται σύμφωνα με το παράρτημα VII.
  (4)
  Με ισχύ από την 1η Ιανουαρίου 2015, ο κατ' εξουσιοδότηση κανονισμός (ΕΕ) αριθ. 1421/2013 της Επιτροπής (2) διαγράφει την Κίνα, τον Ισημερινό, τις Μαλδίβες και την Ταϊλάνδη από τον κατάλογο των δικαιούχων χωρών του ΣΓΠ που απαριθμούνται στο παράρτημα II του κανονισμού (ΕΕ) αριθ. 978/2012. Λόγω του σημαντικού μεριδίου εισαγωγών ΣΓΠ που αντιπροσωπεύουν οι προαναφερθείσες χώρες, η διαγραφή τους από τον κατάλογο των δικαιούχων καθιστά αναγκαία την τροποποίηση του ορίου ευαισθησίας.
  (5)
  Ως αποτέλεσμα όλων των τροποποιήσεων στον κατάλογο των χωρών του παραρτήματος II του κανονισμού (ΕΕ) αριθ. 978/2012 από την έναρξη ισχύος του εν λόγω κανονισμού έως την 1η Ιανουαρίου 2015, οι συνολικές εισαγωγές στην Ένωση από όλες τις δικαιούχους χώρες του ΣΓΠ, κατά μέσο όρο, κατά τα τρία τελευταία έτη (2011-2013) θα μειωθούν σε 30,55 %. Ως εκ τούτου, η αύξηση του ορίου ευαισθησίας από 2 % σε 6,5 % από την 1η Ιανουαρίου 2015 θα διατηρήσει αναλογικά το ίδιο βάρος του ορίου ευαισθησίας όπως ορίζεται στο παράρτημα VII.
  (6)
  Σύμφωνα με την παράγραφο 4 του πλαισίου κοινής συνεννόησης για τις κατ' εξουσιοδότηση πράξεις μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής, έχουν διενεργηθεί κατάλληλες και διαφανείς διαβουλεύσεις, συμπεριλαμβανομένων διαβουλεύσεων σε επίπεδο εμπειρογνωμόνων, σχετικά με την παρούσα πράξη,
  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  Στο παράρτημα VII σημείο 1 στοιχείο β) του κανονισμού (ΕΕ) αριθ. 978/2012, το όριο «2 %» αντικαθίσταται από το όριο «6,5 %».
  Άρθρο 2
  Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
  Εφαρμόζεται από την 1η Ιανουαρίου 2015.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Βρυξέλλες, 9 Φεβρουαρίου 2015.